Tiltale: Artist kjørte bil i hasjrus

En kjent artist i 50-årene risikerer fengsel for ruskjøring. Han skal ha blitt tatt i en trafikkontroll med en betydelig mengde THC i blodet.

Oppdatert 27. mars 2015

Artikkelen er over fem år gammel

VG har vært i kontakt med artisten.

– Jeg må snakke med managementet mitt før jeg eventuelt kan si noe om dette, sier mannen i 50-årene.

Etter dette har ikke VG hørt noe mer fra mannen, til tross for gjentatte forsøk på å oppnå kontakt med ham.

Artisten var 28. mai i fjor en av bilistene som ble vinket inn på Minnesund kontrollstasjon ved E6 i Akershus.

Kan ende i fengsel

– Det var en tverrfaglig kontroll med Statens vegvesen, Tollvesenet og politiet. Slike kontroller er relativt vanlige, sier politiadvokat Jon Letnes i Romerike politidistrikt til VG.

Politifolkene på stedet reagerte på artistens atferd, og det ble besluttet å ta en utvidet blodprøve av ham.

Ifølge tiltalen viste blodprøven at mannen i 50-årene var påvirket av det narkotiske stoffet THC. Prøven skal ha vist 0,056 mikromol THC per liter blod.

– 0,030 mikromol tilsvarer en promille på 1,2, noe som vanligvis ender i en ubetinget fengselsstraff. Her er det snakk om et nivå godt over dette, sier Letnes.

Tidligere straffedømt

I tillegg til å være tiltalt for ruskjøring, er artisten tiltalt for å ha brukt hasj. Saken kommer opp for Øvre Romerike tingrett i slutten av mai.

Mannen i 50-årene har i en årrekke vært en av Norges mest anerkjente artister.

Han er tidligere straffedømt i en narkosak.

Artistens forsvarer, advokat Benedict de Vibe, ønsker ikke å kommentere saken.

Publisert: 27.03.15 kl. 17:34 Oppdatert: 27.03.15 kl. 17:56

Mer om Krim